钦定古今图书集成/明伦汇编/官常典/第603卷 > 甯河
## 钦定古今图书集成/明伦汇编/官常典/第603卷 > 甯河

按《汝宁府志》：“河字伯东，直隶通州人，进士。正德七年，
以佥事分巡汝南道。性严明端毅，饶有机略。时经霸
寇蹂躏之后，州城垣堞倾颓，河至锐然思有以新之。
会有大奸，聚党匿盗，凌轹乡井，要结权阉，谓河莫敢
谁何。河召之至，至则膝弗为屈，河佯曰：‘汝辈皆有局干重意气者，而横得恶名，吾深知汝，汝为我纪纲城
工以功补过，工竣吾仍旌汝’。”四人大喜，各捐其家资，
殚心督理，用力省而奏效速。城既成，河复佯加恩遇，
日令四人随侍左右。四人益骄纵，因尽诱知其党与
姓名，潜为翦灭，而缚四人杖杀之，远近称快。修城之
馀，复议崇饬学宫，因环视倾圮处，问所司曰：“当用材
木几许？”或对曰：“若干。”河曰：“不然，止须若干足矣。”比成，
一如其数。其综理精核多类此。终河之任，盗贼屏迹，
道罔拾遗。